钦定古今图书集成/明伦汇编/氏族典/第026卷 > 《王应麟姓氏急就篇》 > 洪君祥
## 钦定古今图书集成/明伦汇编/氏族典/第026卷 > 《王应麟姓氏急就篇》 > 洪君祥

按《元史洪福源传》：“君祥，小字双叔，福源第五子也。年
十四，随兄茶丘见世祖于上京，帝悦，命刘秉忠相之。
秉忠曰：‘是儿目视不凡，后必以功名显，但当致力于
学耳’。”令选师儒诲之。至元三年，籍高丽民三百人为
兵，令君祥统之。从秃花秃烈伯颜等军，筑万寿山，复
从开通州运河。帝亲谕之曰：“尔守志忠勤，朕所知也。”
帝尝坐便殿，阅江南、《海东舆地图》，欲召知者询其险
易。左丞相伯颜、枢密副使合达以君祥应旨，奏对详
明，帝悦，酌以巨觥，顾谓伯颜曰：“是儿远大器也。”六年，
林衍叛，从头辇哥征之。八年，戍河南。九年，掠淮西。十
年，从元帅孛鲁罕袭淮东之阳湖。十一年，入朝。帝命
伯颜伐宋，君祥以蒙古、汉军都镇抚从行。宋降，升武
略将军、中卫亲军千户。十五年，命佥江南民兵，升明
威将军、中卫亲军副都指挥使。十七年，进昭勇大将
军。十九年，授枢密院判官。二十三年，转昭武大将军、
同签枢密院事。二十四年，乃颜叛，从世祖亲征，凯还，
加辅国上将军。二十八年，授辽阳行省右丞，俄加集
贤大学士，依旧同签枢密院事。奉使高丽还，改签书
枢密院事。大德三年，奉使江、浙间，问民疾苦。使还，退
居昌平之皇华山，绝口不论时事者五年。大德九年，
擢司农，俄拜中书右丞。十年春，改江浙行省右丞。秋，
改辽阳右丞。武宗即位，征为同知枢密院事，进荣禄
大夫、平章政事，商议辽阳等处行中书省事。改辽阳
行省平章政事，俄改商议行省事。至大二年卒。